KIRJALLINEN KYSYMYS E-0121/98 komissiolle esittäjä(t): Gerardo Fernández-Albor (PPE) (30. tammikuuta 1998)

Aihe: Euroopan komissio ja yleismaailmallisen ihmisoikeuksien julistuksen 50-vuotisjuhla

Yleismaailmallisen ihmisoikeusjulistuksen 50-vuotispäivä on lähellä. Monet julistuksen allekirjoittajavaltiot aikovat juhlia sitä ja perustavat kansallisia komiteoita järjestämään tilaisuuksia, joissa muistetaan julistuksen allekirjoittamista.

Nykymaailmassa ihmisoikeuksia loukataan jatkuvasti. On erittäin tärkeää, että komissio Euroopan unionin merkittävänä toimielimenä juhlii tätä 50-vuotispäivää erityisellä ja nimenomaisella tavalla - onhan Euroopan unioni aina ollut ihmisoikeuksien puolustaja.

Mitä ehdotuksia komissiolla on ihmisoikeusjulistuksen 50-vuotisjuhlan viettämiseksi ja miten se aikoo erota monista tarkoitusta varten luoduista kansallisista komiteoista?

Komission jäsenen Hans van den Broekin komission puolesta antama vastaus (18. helmikuuta 1998)

Komissio hyväksyi vuonna 1997 kaksi aloitetta, jotka liittyvät ihmisoikeuksien yleismaailmallisen julistuksen 50-vuotisjuhlallisuuksiin. Kyseiset aloitteet ovat ihmisoikeuksien ja demokratisoitumisen maisterin tutkinto ja agenda Euroopan unionin ihmisoikeuksista uudella vuosituhannella.

Eurooppa-maisterin tutkintoon johtava opetus alkoi vuoden 1997 lokakuussa, ja lukuvuonna 1997-1998 ohjelmaan osallistuu 53 opiskelijaa 11 jäsenvaltiosta ja kuusi opiskelijaa Keski- ja Itä-Euroopan maista. Opetusta antaa 44 professoria ja luennoitsijaa sekä 13 assistenttia kymmenestä kumppanuusyliopistosta (Padova, Deusto-Bilbao, Strasbourg III, Bochum, Essex, Maastricht, Katholieke universiteit (KU) Leuven, Åbo-Turku, Coimbra ja Dublin). Ensimmäisiä päättäjäisiä vietetään samaan aikaan kuin 50-vuotisjuhlallisuuksia, ja Venetsiassa tapahtuva tutkintotodistusten jakaminen on osa juhlallisuuksia.

Firenzen Eurooppa-instituutin johtaman tutkimusohjelman tuloksena esitetään agenda ihmisoikeuksista tulevalle vuosituhannelle. Agendassa on suosituksia, jotka esitetään jäsenvaltioiden hallituksille marraskuussa 1998. Kyseinen teksti on laadittu ihmisoikeuksien alan vaikuttajista koostuvan ryhmän johtaman pohdinnan perusteella. Jäsenvaltioiden esittelijöitä ja yhtä Euroopan parlamentin jäsentä pyydetään tekemään ehdotuksia kolmeen ryhmään jaetuista aiheista. Kyseiset aiheet ovat ihmisoikeudet Euroopan yhteisössä, ihmisoikeudet muualla maailmassa ja ihmisoikeuksien suojelun institutionaaliset kysymykset. Kyseiset ehdotukset esitellään yliopistojen edustajille, kansalaisjärjestöille sekä alueellisille ja kansainvälisille järjestöille vuoden 1998 touko- ja kesäkuussa järjestettävissä kokouksissa. Vaikuttajista koostuva ryhmä hyväksyy tämän työn perusteella agendan ihmisoikeuksista, joka esitellään virallisesti aloitteen päätöskonferenssissa. Konferenssi on tarkoitus järjestää Wienissä joulukuussa 1998.

Ihmisoikeuksien yleismaailmallisen julistuksen 50-vuotisjuhlavuoden alun kunniaksi Luxemburgissa 12. ja 13. joulukuuta 1997 antamassaan julistuksessa Eurooppa-neuvosto totesi tyydytyksellä, että Euroopan komissio on pannut täytäntöön 50-vuotisjuhlavuoteen liittyviä akateemisia ohjelmia ja että Euroopan unionin jäsenvaltiot tekevät omia aloitteitaan juhlavuoden kunniaksi.

Komissio tarkastelee mahdollisuutta järjestää muita tapahtumia juhlavuoden kunniaksi Euroopan parlamentin vuoden 1998 talousarvion selvitysosassa esittämien toiveiden mukaisesti.